
Ministru kabineta sēdes protokollēmums

Informatīvais ziņojums "Informatīvais  ziņojums par dzelzceļa nozares kapitālsabiedrību integrāciju "

· 1. Pieņemt zināšanai iesniegto informatīvo ziņojumu.
· 2. Izpildot Ministru kabineta 2024. gada 10. decembra sēdes protokollēmuma ( prot. Nr. 52, 102.§) 5. punktu, lai veicinātu kvalitatīvas publiskās lietošanas dzelzceļa infrastruktūras izveidi pēc iespējas īsākā termiņā, kā arī nodrošinātu sinerģijas un ietaupījumus, kas saistīti ar vienota publiskās lietošanas dzelzceļa infrastruktūras pārvaldītāja noteikšanu, vienota pārvaldības modeļa ieviešanu, veikt šajā lēmumā minētās darbības.
· 3. Uzdot Satiksmes ministrijai sadarbībā ar  VAS “Latvijas dzelzceļš” organizēt Rail Baltica projekta Latvijā ieviešanas visaptverošu un padziļinātu projekta vadības, finanšu, ekonomisko, tehnoloģisko un juridisko izvērtējumu, ietverot rekomendācijas turpmākai projekta realizācijai. Satiksmes ministrijai nodrošināt AS “RB Rail” un SIA “Eiropas dzelzceļa līnijas” sadarbību šī uzdevuma izpildei ar izvērtējuma veicēju un VAS “Latvijas dzelzceļš”.
· 4. Pēc padziļinātās izpētes rezultātu saņemšanas uzdot Satiksmes ministrijai atbilstoši Publiskas personas kapitāla daļu un kapitālsabiedrību pārvaldības likuma 5. un 9. pantam sagatavot priekšlikumu lēmuma pieņemšanai Ministru kabinetā par valsts tiešās izšķirošās ietekmes un līdzdalības izbeigšanu SIA “Eiropas dzelzceļa līnijas”, ieguldot SIA “Eiropas dzelzceļa līnijas” kapitāla daļas VAS “Latvijas dzelzceļš” pamatkapitālā un tādējādi valstij iegūstot netiešu izšķirošo ietekmi un VAS “Latvijas dzelzceļš” iegūstot tiešu izšķirošu ietekmi un līdzdalību SIA “Eiropas dzelzceļa līnijas”.
· 5. Satiksmes ministrijai, izpildot 3. un 4.punktā uzdoto, un pēc Ministru kabineta lēmuma pieņemšanas par SIA “Eiropas dzelzceļa līnijas” kapitāldaļu ieguldīšanu VAS “Latvijas dzelzceļš” pamatkapitālā, sagatavot un iesniegt izskatīšanai noteiktā kārtībā likumprojektu "Grozījumi Dzelzceļa likumā", nosakot, ka VAS “Latvijas dzelzceļš” veic Rail Baltica publiskās lietošanas dzelzceļa infrastruktūras pārvaldītāja funkcijas un paredzot kārtību Rail Baltica projekta ietvaros būvētās dzelzceļa infrastruktūras nodošanai valdījumā VAS “Latvijas dzelzceļš” kā šīs infrastruktūras pārvaldītājam, nemainot dzelzceļa infrastruktūras īpašnieku.
· 6. Ar mērķi nodrošināt šā protokollēmuma 3. punkta izpildi, Satiksmes ministrijai sadarbībā ar  VAS “Latvijas dzelzceļš” veikt nepieciešamās darbības iespējamā pakalpojuma sniedzēja piesaistei. Satiksmes ministrijai sadarbībā ar VAS “Latvijas dzelzceļš” mēneša laikā no šī informatīvā ziņojuma pieņemšanas brīža iesniegt Ministru kabinetā lēmuma projektu par padziļināta izvērtējuma veikšanai izvēlētā pakalpojuma sniedzēja apstiprināšanu un šim mērķim nepieciešamā finansējuma piešķiršanu, kā arī konsultantu piesaistei vienota dzelzceļa infrastruktūras pārvaldības modeļa izstrādei. Lēmumu par atbilstošo finansējuma avotu (valsts budžeta programmu), no kuras piešķirt finansējumu, pieņemt kopā ar lēmumu par izvēlētā pakalpojuma sniedzēja un konsultantu apstiprināšanu. Finansējuma nodrošināšanā primāri skatīt Satiksmes ministrijai pieejamos budžeta līdzekļus, izvērtējot prioritārajam pasākumam “Satiksmes nozares pārvaldības un finansēšanas modeļa reforma” piešķirtā finansējuma apguvi, vienlaikus nodrošinot, ka netiek uzņemtas saistības bez finansiāla seguma.
· 7. Uzdot Satiksmes ministrijai reizi ceturksnī iesniegt Ministru kabinetā ziņojumu par paveikto atbilstoši šajā lēmumā noteiktajam.
· 8. Ar mērķi nodrošināt ilgtspējīgu un integrētu dzelzceļa nozares investīciju pieeju uzdot Satiksmes ministrijai nodrošināt vienotas dzelzceļa infrastruktūras projektu pārvaldības risinājumu, paredzot, ka Eiropas Savienības Atveseļošanas un noturības mehānisma plāna komponentes Nr.1 “Klimata pārmaiņas un vides ilgtspēja” reformu un investīciju virziena 1.1 “Emisiju samazināšana transporta sektorā” 1.1.1.r. reformas “Rīgas metropoles areāla transporta sistēmas zaļināšana” 1.1.1.1.i. investīcijas “Konkurētspējīgs dzelzceļa pasažieru transports kopējā Rīgas pilsētas sabiedriskā transporta sistēmā” otrās projektu iesniegumu atlases kārtas ietvaros plānotajā Rīgas Centrālās dzelzceļa stacijas dienvidu daļas izbūves projektā tiek piesaistīts sadarbības partneris - valsts akciju sabiedrība “Latvijas dzelzceļš”, Satiksmes ministrijai virzot grozījumus attiecīgajos Ministru kabineta noteikumos par Eiropas Savienības Atveseļošanas un noturības mehānisma plāna investīcijas ieviešanu.

